# 

# ΕΛΛΗΝΙΚΗ ΔΗΜΟΚΡΑΤΙΑ

**7η ΥΓΕΙΟΝΟΜΙΚΗ ΠΕΡΙΦΕΡΕΙΑ ΚΡΗΤΗΣ**

## ΓΕΝΙΚΟ ΝΟΣΟΚΟΜΕΙΟ ΧΑΝΙΩΝ

**«Ο ΑΓΙΟΣ ΓΕΩΡΓΙΟΣ»**

**Γραφείο:** Διοίκησης

**Ταχ.Δ/νση:** Μουρνιές Τ.Κ.73300

**Τηλέφωνο:** 2821342345-347

**ΔΕΛΤΙΟ ΤΥΠΟΥ**

Η Διοίκηση του Γ.Ν. Χανίων ενημερώνει τους πολίτες ότι σύμφωνα με τις επικαιροποιημένες οδηγίες πρόληψης διασποράς κορωνοϊού covid 19 (Φ.Ε.Κ. 3891/23.07.2022, Τεύχος B΄), στο νοσοκομείο μας ισχύουν τα κάτωθι:

**ΑΣΘΕΝΕΙΣ**

-1. Ασθενείς που προσέρχονται για εξέταση δεν υπόκεινται σε εργαστηριακό έλεγχο για κορωνοϊό COVID-19.

-2. Ασθενείς που προσέρχονται για επεμβατική εξέταση ή για εξέταση που ενδέχεται να προκαλέσει αερόλυμα υπόκεινται σε εργαστηριακό έλεγχο **(PCR ή rapidtest)**.

-3. Ασθενείς που εισάγονται-νοσηλεύονται υπάγονται σε υποχρεωτικό εργαστηριακό έλεγχο ως ακολούθως:

α) Οι ασθενείς που εισάγονται με τακτικό εισιτήριο (προγραμματισμένη εισαγωγή) **προσέρχονται με PCR** που διενεργήθηκε έως σαράντα οκτώ (48) ώρες πριν την προγραμματισμένη εισαγωγή τους.

β) Οι ασθενείς που εισάγονται εκτάκτως (έκτακτη εισαγωγή) **υπόκεινται άμεσα σε rapidtest και παράλληλα σε PCR** την πρώτη ημέρα της εισαγωγής-νοσηλείας τους.

**Και στις δύο ως άνω (α και β) περιπτώσεις ο έλεγχος επαναλαμβάνεται με rapidtest ανά επτά (7) ημέρες.**

-4. Ασθενείς που εισάγονται με εισιτήριο μίας (1) ημέρας για χημειοθεραπεία ή ακτινοβολία υπόκεινται σε επαναλαμβανόμενο εργαστηριακό έλεγχο **[PCR ανά εβδομήντα δύο (72) ώρες ή rapidtest ανά σαράντα οκτώ (48)ώρες]** για κάθε ημέρα που εισάγονται.

**Από τις ανωτέρω υποχρεώσεις διαγνωστικών τεστ εξαιρούνται ασθενείς που προσέρχονται για την αντιμετώπιση εκτάκτων περιστατικών.**

**ΕΠΙΣΚΕΠΤΗΡΙΟ –ΣΥΝΟΔΟΙ ΑΣΘΕΝΩΝ**

-1. **Εξακολουθεί να ισχύει η απαγόρευση του επισκεπτηρίου.** Εξαιρετικά για τους ψυχιατρικούς ασθενείς επιτρέπεται το επισκεπτήριο με έναν (1) επισκέπτη ανά ασθενή υπό την προϋπόθεση διενέργειας εργαστηριακού ελέγχου **[PCR εντός εβδομήντα δύο (72) ωρών ή rapidtest εντός σαράντα οκτώ (48) ωρών]** πριν την επίσκεψη.

-2. Επιτρέπεται ένας (1) συνοδός ανά ασθενή. Ειδικώς για ασθενείς που δεν δύνανται να αυτοεξυπηρετηθούν επιτρέπεται ένας (1) συνοδός ανά ασθενή που δύναται να εναλλάσσεται.

-3. Εξαιρετικά για τους παιδιατρικούς ασθενείς επιτρέπονται έως δύο (2) συνοδοί.

**Για τους συνοδούς ασθενών, ισχύουν οι εξής προϋποθέσεις:**

**Εξωτερικά ιατρεία**

-1. Οι πλήρως εμβολιασμένοι και οι νοσήσαντες το τελευταίο εξάμηνο συνοδοί ασθενών, δεν υπόκεινται σε εργαστηριακό έλεγχο πριν την είσοδό τους σε δημόσια δομή παροχής υπηρεσιών πρωτοβάθμιας φροντίδας υγείας.

-2. Οι μη εμβολιασμένοι ή μη νοσήσαντες συνοδοί ασθενών υπόκεινται σε εργαστηριακό έλεγχο **(PCR ή rapidtest)** εντός σαράντα οκτώ (48) ωρών πριν την είσοδό τους σε δημόσια ή ιδιωτική δομή παροχής υπηρεσιών πρωτοβάθμιας φροντίδας υγείας.

**Κλινικά Τμήματα**

Oι συνοδοί νοσηλευόμενων ασθενών, ανεξαρτήτως της κατάστασης εμβολιασμού ή νόσησης υπόκεινται σε εργαστηριακό έλεγχο **[PCR εντός εβδομήντα δύο (72) ωρών ή rapidtest εντός σαράντα οκτώ (48) ωρών]** πριν την είσοδό τους. Ο εργαστηριακός έλεγχος **(PCR ή rapidtest)** επαναλαμβάνεται ανά τρεις (3) ημέρες.

**Από τις ανωτέρω υποχρεώσεις εξαιρούνται οι συνοδοί ασθενών που προσέρχονται σε Τμήμα Επειγόντων Περιστατικών**.

**Ιατρικοί Επισκέπτες**

Η είσοδος ιατρικών επισκεπτών και φαρμακοϋπαλλήλων σε νοσοκομεία, κλινικές και κέντρα αποκατάστασης επιτρέπεται μόνο για πλήρως εμβολιασμένους ή νοσήσαντες, με την πρόσθετη προϋπόθεση της υποχρεωτικής επίδειξης βεβαίωσης αρνητικού εργαστηριακού ελέγχου για κορωνοϊό COVID-19 **(PCR ή rapidtest)** πριν την επίσκεψή τους.

Εκ της Διοικήσεως